title: RIALACHÁN TARMLIGTHE (AE) /... ÓN gCOIMISIÚN lena bhforlíontar Rialachán (AE) 2021/1153 ó Pharlaimint na hEorpa agus ón gComhairle a mhéid a bhaineann leis na critéir roghnúcháin shonracha agus mionsonraí an phróisis chun tionscadail trasteorann i réimse an fhuinnimh in-athnuaite a roghnú

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Le Rialachán (AE) 2021/1153 ó Pharlaimint na hEorpa agus ón gComhairle lena mbunaítear an tSaoráid um Chónascadh na hEorpa (Rialachán SCE) agus lena n‑aisghairtear Rialachán (AE) Uimh. 1316/2013 agus Rialachán (AE) Uimh. 283/2014, tacaítear le bonneagar agus leis an nascacht san Eoraip sna trí earnáil seo a leanas: iompar, fuinneamh agus seirbhísí digiteacha.

               Le haghaidh na tréimhse cistiúcháin 2021-2027, tugadh isteach catagóir nua de thionscadail incháilithe sa chuid fuinnimh de chlár athbhreithnithe SCE, eadhon ‘tionscadail trasteorann i réimse an fhuinnimh in‑athnuaite’ mar a shainmhínítear in Airteagal 7 de Rialachán SCE. Bhíothas in ann é sin a dhéanamh trí bhunús dlí Rialachán SCE a leathnú chun Airteagal 194 CFAE a chumhdach ann.

               Comhlánaíonn an chatagóir nua sin de thionscadail incháilithe an tacaíocht bhonneagair a sholáthraítear faoi Rialachán GTE-F
                  1
               . Mhol an Coimisiún athbhreithniú a dhéanamh ar an rialachán sin i mí na Nollag 2020
                  2
                chun é a ailíniú leis an gComhaontú Glas chomh maith le cuspóirí dícharbónaithe le haghaidh 2030 atá níos uaillmhianaí. Tá tacaíocht chlár athbhreithnithe SCE don fhuinneamh in‑athnuaite ag teacht freisin leis na huaillmhianta méadaithe a leagtar amach sa Phlean um Sprioc Aeráide 2030
                  3
                agus i straitéisí an Aontais maidir le fuinneamh in‑athnuaite muirí
                  4
               , comhtháthú córas fuinnimh
                  5
                agus hidrigin
                  6
               .

               Tá 15 % de bhuiséad fuinnimh SCE EUR 5.83 billiún i bpraghsanna reatha (i.e. EUR 875 milliún) curtha i leataobh le haghaidh tionscadail trasteorann i réimse an fhuinnimh in‑athnuaite, faoi réir a nglactha sa mhargadh. Má shroichtear an tairseach 15 %, méadóidh an Coimisiún an sciar go 20 %, faoi réir a nglactha sa mhargadh arís. Déanfaidh an Coimisiún measúnú ar an nglacadh sa mhargadh go tráthrialta, agus mura leor an t‑éileamh, atreoróidh sé an buiséad nár úsáideadh chun cuspóirí an Rialacháin maidir leis na Gréasáin Fuinnimh Thras‑Eorpacha a bhaint amach. Ó 2024 amach, féadfar an buiséad nár úsáideadh a úsáid freisin chun sásra maoiniúcháin an Aontais don fhuinneamh in‑athnuaite a chómhaoiniú
                  7
               .

               Is freagra é an t‑ionú nua (15 % de bhuiséad fuinnimh SCE) faoi Rialachán SCE ar an bpacáiste ‘Fuinneamh Glan do gach Eorpach’ agus ar a fhócas ar chomhar réigiúnach agus trasteorann chun fuinneamh in‑athnuaite a chur chun úsáide san Eoraip. Ceanglaítear leis an Treoir maidir le Fuinneamh In‑athnuaite
                  8
                go dtacóidh an Coimisiún le huaillmhianta na mBallstát i réimse an fhuinnimh in‑athnuaite trí chreat cumasúcháin, lena n‑áirítear cistí an Aontais a úsáid chun feabhas a chur ar an gcomhar réigiúnach idir na Ballstáit agus idir na Ballstáit agus tíortha nach Ballstáit den Aontas iad. Tá ionú nua SCE mar chuid den chreat cumasúcháin sin, in éineacht le hardán an Aontais um fhorbairt in‑athnuaite agus sásra maoiniúcháin an Aontais don fhuinneamh in‑athnuaite.

               Leis an Treoir maidir le Fuinneamh In‑athnuaite, leagtar amach freisin ceithre shásra is féidir a úsáid le haghaidh comhair: aistrithe staidreamhacha (Airteagal 8); tionscadail chomhpháirteacha i measc na mBallstát (Airteagal 9); tionscadail chomhpháirteacha idir na Ballstáit agus tíortha nach Ballstáit den Aontas iad (Airteagal 11); agus scéimeanna tacaíochta comhpháirteacha (Airteagal 13). Le bheith incháilithe le haghaidh cistiúcháin, ní mór do thionscadail trasteorann maidir le fuinneamh in‑athnuaite ceann de na ceithre shásra comhair sin a úsáid.

               Tá sé de sprioc ag SCE 60 % dá bhuiséad a chaitheamh ar thionscadail a bhaineann leis an aeráid, agus rannchuidíonn tionscadail trasteorann i réimse an fhuinnimh in‑athnuaite leis sin freisin. Áirítear an cistiú faoin ionú sin mar ranníocaíocht 100 % leis na cuspóirí aeráide, ar choinníoll go gcomhlíontar critéir inbhuanaitheachta na Treorach maidir le Fuinneamh In‑athnuaite i dtaca leis an mbithfhuinneamh.

               Le comhar maidir le cur chun úsáide fuinnimh in‑athnuaite, is féidir méadú níos costéifeachtaí a bhaint amach nuair a úsáidtear na suíomhanna lena mbaineann an poitéinseal is fearr, nuair a chomhthiomsaítear acmhainní agus nuair a tharlaíonn pleanáil agus cur chun úsáide ginte fuinnimh in‑athnuaite. Le comhar, lena n‑áirítear faoi chuimsiú na n‑ardán réigiúnach comhair, amhail straitéisí macrairéigiúnacha an Aontais
                  9
               , is féidir cuidiú le tuilleadh ailínithe a dhéanamh ar bheartais fuinnimh in‑athnuaite agus tacú leis an obair leanúnach i bhfóraim réigiúnacha fuinnimh (Comhar Fuinnimh na Mara Thuaidh (NESC), Plean Idirnaisc don Mhargadh Baltach Fuinnimh (BEMIP), an Nascacht Gháis do Lár agus Oirdheisceart na hEorpa (CESEC), an Fóram Cúigthaobhach, etc.). Is féidir leis rannchuidiú le glacadh straitéiseach teicneolaíochtaí fuinnimh in‑athnuaite chun ceannaireacht teicneolaíochta an Aontais i réimse an fhuinnimh in‑athnuaite a choinneáil ar bun agus a mhéadú. Ba cheart do na tionscadail sin rannchuidiú freisin leis an dícharbónú, leis an margadh inmheánach fuinnimh a chomhlánú agus le slándáil an tsoláthair a fheabhsú trí chomhar trasteorann idir na Ballstáit a chur chun cinn maidir le foinsí in‑athnuaite fuinnimh a phleanáil, a fhorbairt agus a shaothrú ar bhealach costéifeachtach.

               Comhlánaíonn an t‑ionú nua deiseanna cistiúcháin eile de chuid an Aontais maidir leis an bhfuinneamh in‑athnuaite, ag díriú go sonrach ar chomhar trasteorann chun an leas is fearr is féidir a bhaint as iarrachtaí náisiúnta chun an fuinneamh in‑athnuaite a chur chun úsáide. Tá infheistíochtaí fuinnimh in‑athnuaite ina gcuid lárnach den tSaoráid Téarnaimh agus Athléimneachta (RRF) freisin. Mar shampla, tá cuspóir comhchoiteann leagtha síos ag an gCoimisiún chun 40 % den acmhainneacht bhreise 500 GW is gá faoi 2030 a chistiú mar chuid den tionscnamh suaitheanta ‘POWER Up’
                  10
               , agus i gcistiú an bheartais chomhtháthaithe freisin, lena n‑áirítear comhar críochach Eorpach (Interreg)
                  11
               . Féadfar deontais SCE a chomhcheangal le hiasachtaí, ráthaíochtaí nó ranníocaíochtaí cothromais faoi InvestEU
                  12
               . Trí mhaoiniú margaidh, maoiniú náisiúnta agus maoiniú ón Aontas a chomhcheangal (e.g. faoi RRF, SCE, InvestEU agus cláir eile), ba cheart 32 %, ar a laghad, den tomhaltas fuinnimh deiridh a bheith ag teacht ó fhuinneamh in‑athnuaite faoi 2030 (sprioc faoi athbhreithniú) agus ba cheart é sin cur ar a chumas don Aontas neodracht ó thaobh carbóin de a bhaint amach faoi 2050.

               Ní mór go dtiocfaidh méadú faoi dhó ar luas cur chun úsáide fuinnimh in‑athnuaite sna 10 mbliana amach romhainn. Ní mór don mhéadú ar fhoinsí in‑athnuaite leictreachais coinneáil suas le leictriú na n‑earnálacha a úsáideann fuinneamh agus leis an méadú faoi dhó a mheastar a bheidh ann ar sciar an leictreachais san éileamh deiridh ar fhuinneamh faoi 2050. Is féidir le hionú nua SCE le haghaidh an fhuinnimh in‑athnuaite cuidiú le fuinneamh in‑athnuaite a phríomhshruthú isteach in earnálacha a úsáideann fuinneamh, comhtháthú earnála a éascú (lena n‑áirítear mar chuid de ghníomhaíochtaí sineirgíochta SCE) agus, dá bhrí sin, rannchuidiú go mór leis an aistriú fuinnimh i dtéarmaí níos leithne.

               Tá gach infheistíocht i sócmhainní giniúna atá bunaithe ar aon cheann de na foinsí fuinnimh in‑athnuaite a liostaítear sa Treoir maidir le Fuinneamh In‑athnuaite incháilithe. Féadfaidh baint a bheith ag infheistíochtaí le leictreachas, tionscadail an téimh agus an fhuaraithe agus iompair, cuir i gcás, agus chomh maith leis sin, nuair a dhéantar foinsí fuinnimh in‑athnuaite a chomhtháthú i dtionscadail infheistíochta níos leithne agus nuair a úsáidtear na foinsí fuinnimh in‑athnuaite sin mar chuid de na tionscadail sin e.g. maidir le hidrigin ó fhoinsí in‑athnuaite fuinnimh a onnmhairiú. Tionscadail lena gcomhcheanglaítear teicneolaíochtaí fuinnimh in‑athnuaite éagsúla, a bhfuil an stóráil ina cuid díobh (ar an láthair agus lasmuigh den láthair araon), agus/nó a chomhtháthaíonn an suíomh ginte fuinnimh in‑athnuaite sa chóras eangaí/téimh, tá siad incháilithe freisin chun cistiú SCE a fháil. Ní mór tionscadail den sórt sin a chur ar bun le sásra comhair i gcomhréir le hAirteagail 8-13 den Treoir maidir le Fuinneamh In‑athnuaite. Féadfaidh nasc fisiceach a bheith ag tionscadail den sórt sin le níos mó ná Ballstát amháin, ach ní gá go mbeadh nasc den sórt sin acu. Féadfar na sásraí comhair a úsáid chun staidreamh fuinnimh in‑athnuaite a mhalartú in aghaidh aistriú airgeadais (‘aistriú staidreamhach’) nó féadfaidh siad a bheith bainteach le scéim tacaíochta iomlán a bhfuil tionscadail éagsúla aici (scéim tacaíochta chomhpháirteach) seachas nascadh le tionscadal ar leith.

               2.COMHAIRLIÚCHÁIN ROIMH GHLACADH AN GHNÍMH

               Agus an gníomh tarmligthe seo á ullmhú, rinne an Coimisiún roinnt comhairliúchán neamhfhoirmiúil in 2019 le hionadaithe agus le páirtithe leasmhara ó na Ballstáit. Bhí dhá cheann acu bunaithe ar staidéar ullmhúcháin. Ag an gcéad chomhairliúchán, cruinniú a tionóladh an 3 Meitheamh 2019 ina raibh níos mó ná 70 rannpháirtí (lena n‑áirítear ionadaithe ó 16 Bhallstát, tionscnóirí tionscadail, fóntais, comhlachais fuinnimh in‑athnuaite agus stórála, IRENA, an Banc Eorpach Infheistíochta, eagraíochtaí neamhrialtasacha agus an Coimisiún Eorpach), bailíodh ionchur úsáideach le haghaidh an leagain deiridh den staidéar lena dtacaítear le hullmhú an ghnímh tharmligthe seo. Ag an dara comhairliúchán, ceardlann neamhfhoirmiúil a tionóladh an 13 Nollaig 2019 ina raibh ionadaithe ó na Ballstáit agus páirtithe leasmhara, cuireadh an smaointeoireacht reatha i láthair agus bailíodh aiseolas maidir leis na ceanglais ar an anailís costais is tairbhe bunaithe ar mholtaí an staidéir deiridh.

               Tionóladh an tríú malartú neamhfhoirmiúil maidir le príomhghnéithe an ghnímh tharmligthe agus an treoir a ghabhann leis i dtaca le tionscadail trasteorann fuinnimh in‑athnuaite an Déardaoin 28 Samhain 2019 ag an gcruinniú Gníomhaíochta Comhchoitinne i dtaca leis an Treoir maidir le Fuinneamh In‑athnuaite. Is fóram é sin de shaineolaithe ó na Ballstáit a sholáthraíonn idirphlé struchtúrtha idir údaráis náisiúnta a bhfuil an Treoir maidir le Fuinneamh In‑athnuaite á cur chun feidhme acu.

               Ar deireadh, tháinig grúpa saineolaithe SCE
                  13
                le chéile an 17 Meán Fómhair agus an 28 Deireadh Fómhair 2021 chun an dréachtghníomh tarmligthe a phlé.

               Foilsíodh an dréachtghníomh tarmligthe chun aiseolas a fháil ar feadh tréimhse 4 seachtaine ón 21 Deireadh Fómhair go dtí an 18 Samhain 2021. Níor reáchtáladh aon chomhairliúchán poiblí oscailte ó tharla nach mórmhír é i gclár oibre an Choimisiúin.

               Ar an iomlán, dhearbhaigh an t‑aiseolas a thábhachtaí atá sé tacaíocht spriocdhírithe a thabhairt do thionscadail fuinnimh in‑athnuaite a bhfuil nasc trasteorann acu. Léiríodh ábhair imní i roinnt de na barúlacha a tugadh maidir leis na ceanglais incháilitheachta lena n‑eisiatar tionscadail stórála neamhspleácha, mar sin féin, measann an Coimisiún go rannchuidíonn na tionscadail sin go hindíreach amháin le sprioc 2030 an Aontais don fhuinneamh inathnuaite a bhaint amach, dá bhrí sin, ba cheart príomhpháirt na dtionscadal trasteorann maidir le fuinneamh in‑athnuaite faoi SCE a bheith ina teicneolaíocht giniúna fuinnimh in‑athnuaite d’fhonn cuspóirí Rialachán SCE a chomhlíonadh ar an mbealach is éifeachtaí.

               3.EILIMINTÍ DLÍ AN GHNÍMH THARMLIGTHE

               Le Rialachán SCE, tugtar isteach catagóir incháilithe nua tionscadal, eadhon ‘tionscadail trasteorann i réimse an fhuinnimh in‑athnuaite’. Is é cuspóir foriomlán na dtionscadal sin comhar trasteorann idir na Ballstáit a chur chun cinn maidir le foinsí in‑athnuaite fuinnimh a phleanáil, a fhorbairt agus a shaothrú ar bhealach costéifeachtach, agus rannchuidiú leis an dícharbónú, leis an margadh inmheánach fuinnimh a chomhlánú, le slándáil an tsoláthair agus an nuálaíocht a fheabhsú, agus a gcomhtháthú a éascú le saoráidí stórála fuinnimh.

               I gcomhréir le hAirteagal 7 de Rialachán SCE, leagtar amach sa ghníomh tarmligthe seo na critéir roghnúcháin shonracha agus na mionsonraí de phróiseas roghnúcháin na dtionscadal trasteorann i réimse an fhuinnimh in‑athnuaite. Foráiltear leis go bhféadfaidh, go ginearálta, tionscnóirí tionscadail, lena n‑áirítear Ballstáit, iarratas a dhéanamh sa chéad chéim chun go mbeidh stádas tionscadal trasteorann i réimse an fhuinnimh in‑athnuaite ag a dtionscadal agus, dá bhrí sin, go gcuirfear ar an liosta de thionscadail incháilithe (‘an liosta’) iad. Féadfaidh tionscnóir a chinneadh iarratas a dhéanamh ar stádas tionscadail trasteorann i réimse an fhuinnimh in‑athnuaite le haghaidh a thionscadail, gan iarratas a dhéanamh ar thacaíocht airgeadais SCE. Sa dara céim, féadfar iarratais a dhéanamh maidir le tionscadail ar an liosta ar thacaíocht SCE i bhfoirm deontas le haghaidh staidéar agus oibreacha.

               Tá trí chaibidil sa ghníomh tarmligthe seo: caibidil ghinearálta maidir leis an ábhar agus na sainmhínithe (Caibidil I); caibidil lena mbunaítear na critéir roghnúcháin le haghaidh liosta na dtionscadal trasteorann i réimse an fhuinnimh in‑athnuaite (Caibidil II); agus caibidil lena mbunaítear an próiseas roghnúcháin le haghaidh liosta na dtionscadal (Caibidil III).

               Le Caibidil II, cinntear na teicneolaíochtaí, na comhpháirteanna agus na hinfheistíochtaí incháilithe; soiléirítear cineál agus foirm an tsásra comhair is gá; agus sonraítear gur cheart glansochair shocheacnamaíocha an tionscadail a léiriú san iarratas. Maidir leis an gceanglas sin, foilseoidh an Coimisiún modheolaíocht mhionsonraithe i dtaca leis an measúnú costais is tairbhe.

               Le Caibidil III, déantar foráil maidir le grúpa a bhunú le haghaidh tionscadail trasteorann i réimse an fhuinnimh in‑athnuaite (‘an Grúpa’). Ba cheart don Ghrúpa an dréachtliosta de thionscadail incháilithe a bhunú ar dá bhonn a ghlacfaidh an Coimisiún an liosta deiridh de thionscadail. Leagtar amach i gCaibidil III freisin an nós imeachta agus na ceanglais chun go gcuirfí tionscadal ar an dréachtliosta agus ar an liosta deiridh, mar aon le forálacha maidir le faireachán a dhéanamh ar chur chun feidhme tionscadal liostaithe, agus maidir le faisnéis agus poiblíocht.

               RIALACHÁN TARMLIGTHE (AE) …/... ÓN gCOIMISIÚN

               an 21.12.2021

               lena bhforlíontar Rialachán (AE) 2021/1153 ó Pharlaimint na hEorpa agus ón gComhairle a mhéid a bhaineann leis na critéir roghnúcháin shonracha agus mionsonraí an phróisis chun tionscadail trasteorann i réimse an fhuinnimh in‑athnuaite a roghnú

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2021/1153 ó Pharlaimint na hEorpa agus ón gComhairle an 7 Iúil 2021 lena mbunaítear an tSaoráid um Chónascadh na hEorpa agus lena n‑aisghairtear Rialachán (AE) Uimh. 1316/2013 agus Rialachán (AE) Uimh. 283/2014
                  14
               , agus go háirithe Airteagal 7 (2) de,

               De bharr an mhéid seo a leanas:

               (1)Le Treoir (AE) 2018/2001 ó Pharlaimint na hEorpa agus ón gComhairle
                  15
               , tugadh isteach sprioc nua cheangailteach fuinnimh in‑athnuaite le haghaidh an Aontais do 2030. Cuirtear chun cinn léi freisin úsáid sásraí comhair mar uirlisí éifeachtacha lena gcuidítear le baint amach na sprice sin.

               (2)Le Rialachán (AE) 2021/1153, leathnaítear raon feidhme na hionstraime ó ghréasáin hras‑Eorpacha go táirgeadh fuinnimh in‑athnuaite agus bunaítear leis catagóir nua tionscadal le haghaidh cistiúcháin faoin tSaoráid um Chónascadh na hEorpa (SCE) – ‘tionscadail trasteorann i réimse an fhuinnimh in‑athnuaite’.

               (3)Ba cheart é a bheith d’aidhm ag tionscadail trasteorann i réimse an fhuinnimh in‑athnuaite (‘tionscadail trasteorann maidir le fuinneamh in‑athnuaite’) cur chun úsáide costéifeachtach fuinneamh in‑athnuaite san Aontas a chumasú, tacú le sprioc cheangailteach an Aontais maidir le fuinneamh in‑athnuaite a bhaint amach in 2030 dá dtagraítear i dTreoir (AE) 2018/2001 agus rannchuidiú le glacadh straitéiseach teicneolaíochtaí nuálacha in‑athnuaite. Ba cheart do na tionscadail rannchuidiú freisin leis an dícharbónú, leis an margadh inmheánach fuinnimh a chomhlánú agus le slándáil an tsoláthair a fheabhsú trí chomhar trasteorann idir na Ballstáit a chur chun cinn maidir le foinsí in‑athnuaite fuinnimh a phleanáil, a fhorbairt agus a shaothrú ar bhealach costéifeachtach.

               (4)Chun bheith incháilithe le haghaidh maoiniú a fháil, ba cheart tionscadail trasteorann i réimse an fhuinnimh in‑athnuaite a bheith curtha ar dtús ar liosta de thionscadail trasteorann maidir le fuinneamh in‑athnuaite. D’fhéadfadh buntáistí teacht as an stádas oifigiúil de ‘thionscadal trasteorann i réimse an fhuinnimh in‑athnuaite’ a bheith ag tionscadal amhail breis infheictheachta, breis cinnteachta d’infheisteoirí, agus tacaíocht níos láidre ó na Ballstáit.

               (5)Tionscnóir tionscadail ar roghnaíodh a thionscadal a chur ar an liosta de thionscadail trasteorann i réimse an fhuinnimh in‑athnuaite, féadfaidh sé iarratas a dhéanamh freisin ar chistiú faoi Rialachán (AE) 2021/1153 le haghaidh staidéir nó oibreacha a bhaineann leis an tionscadal sin.

               (6)Déantar foráil i gCuid IV den Iarscríbhinn a ghabhann le Rialachán (AE) 2021/1153 maidir leis na spriocanna, na critéir ghinearálta atá le comhlíonadh, agus an nós imeachta atá le leanúint i dtaca le tionscadail trasteorann i réimse an fhuinnimh in‑athnuaite. Le hAirteagal 7 den Rialachán sin, tugtar de chumhach don Choimisiún gníomh tarmligthe a ghlacadh chun na critéir roghnúcháin shonracha agus na mionsonraí den phróiseas a leagan síos chun go roghnófar na tionscadail trasteorann atá le cur ar an liosta de thionscadail trasteorann i réimse an fhuinnimh in‑athnuaite.

               (7)Ba cheart tionscadail trasteorann maidir le fuinneamh in‑athnuaite a bhunú le sásra comhair. Féadfaidh an sásra sin a bheith in aon cheann de na foirmeacha comhaontaithe comhair dá bhforáiltear in Airteagail 8, 9, 11 agus 13 de Threoir (AE) 2018/2001 agus is féidir é a chur ar bun idir dhá Bhallstát nó níos mó, nó idir Ballstát amháin nó níos mó agus tír amháin nach Ballstát den Aontas í nó níos mó. Chun go gcomhlíonfar an critéar sin, tá sé tábhachtach go bhfuil fianaise ann go bhfuil leibhéal áirithe tacaíochta ann ó na Ballstáit, agus i gcás inarb ábhartha, ó na tíortha nach Ballstáit den Aontas iad, lena mbaineann. Ar an gcúis sin, ba cheart dearbhú i scríbhinn a chur i láthair lena gcuirtear in iúl toilteanas tacú leis an tionscadal trí chomhaontú comhair arna bhailíochtú ag institiúid fhreagrach i ngach Ballstát rannpháirteach agus, i gcás inarb infheidhme, i ngach tír nach Ballstát den Aontas í. Ní ann do shrianta sonracha ar fhormáid an dearbhaithe.

               (8)De réir Airteagal 11 de Rialachán (AE) 2021/1153, tá eintitis dhlítheanacha – lena n‑áirítear comhfhiontair – atá bunaithe i mBallstát, incháilithe le haghaidh an chláir. Dá réir sin, féadfaidh siad iarratas le haghaidh comhthionscadail a chur isteach, iarratas arna bhunú le comhaontú comhair, lena n‑áirítear iarratas a bhaineann le tír nach Ballstát den Aontas í, faoi Airteagail 9 agus 11 de Threoir (AE) 2018/2001. I gcás sonrach scéim tacaíochta chomhpháirteach, áfach, de réir Airteagal 13 de Threoir (AE) 2018/2001, ní fhéadfaidh ach Ballstát iarratas a chur isteach. Má tá an sásra comhair i bhfoirm aistriú staidreamhach neamhspleách de réir Airteagal 8 de Threoir (AE) 2018/2001, níl aon infheistíocht bhreise ag gabháil leis agus, dá bhrí sin, ní fhéadfaidh gá a bheith le tacaíocht faoi SCE ach amháin le haghaidh staidéar i gcomhréir le hAirteagal 7(3) de Rialachán (AE) 2021/1153.

               (9)De réir phointí 2(b) agus (c) de Chuid IV den Iarscríbhinn a ghabhann le Rialachán (AE) 2021/1153, ba cheart do thionscadail trasteorann réiteach níos éifeachtaí a sholáthar ar chur chun úsáide fuinnimh in‑athnuaite i gcomparáid le tionscadail atá á gcur chun feidhme ag ceann de na Ballstáit rannpháirteacha as féin. Dá bhrí sin, chomh maith le bheith bunaithe le sásra comhair, chun go n‑áireofar tionscadal ar an liosta de thionscadail trasteorann i réimse an fhuinnimh in‑athnuaite, ní mór na glansochair shocheacnamaíocha a bhaineann le tionscadal a léiriú freisin.

               (10)Ba cheart glansochair shocheacnamaíocha tionscadail trasteorann i réimse an fhuinnimh in‑athnuaite a léiriú trí bhíthin anailís costais lena gcumhdaítear eilimintí uile phointe 3 de Chuid IV den Iarscríbhinn a ghabhann le Rialachán (AE) 2021/1153, anailís arna hullmhú ag an tionscnóir tionscadail. Foilseoidh an Coimisiún modheolaíocht i dteannta an ghnímh tharmligthe seo ina leagfar amach conas ba cheart an anailís costais is tairbhe a dhéanamh agus conas ba cheart don Choimisiún measúnú a dhéanamh ar chomhlíontacht an tionscadail leis na critéir ghinearálta
                  16
               .

               (11)Le Cuid IV den Iarscríbhinn a ghabhann le Rialachán (AE) 2021/1153, bunaítear príomhchéimeanna an nós imeachta chun tionscadal a roghnú atá le háireamh ar an liosta de thionscadail trasteorann i réimse an fhuinnimh in‑athnuaite. Beidh na nithe seo a leanas i gceist leis an nós imeachta roghnúcháin: (a) déanfaidh an Coimisiún an chéad mheastóireacht ar na hiarratais le haghaidh tionscadal trasteorann i réimse an fhuinnimh in‑athnuaite in aghaidh na gcritéar ginearálta; (b) bunóidh an Coimisiún grúpa le haghaidh tionscadail trasteorann i réimse an fhuinnimh in‑athnuaite a mbeidh an inniúlacht aige dréachtliosta a ghlacadh agus faireachán a dhéanamh ar chur chun feidhme na dtionscadal ar an liosta d’fhonn a stádas a choinneáil; (c) comhaontú ón ngrúpa faoin dréachtliosta; agus (d) glacfaidh an Coimisiún an liosta deiridh agus athbhreithneoidh sé an liosta gach 2 bhliain.

               (12)Agus an liosta deiridh de thionscadail trasteorann i réimse an fhuinnimh in‑athnuaite á ghlacadh ag an gCoimisiún, ba cheart é a bheith d’aidhm aige cothromaíocht gheografach chuí a áirithiú. Féadfaidh sé grúpálacha réigiúnacha a úsáid freisin chun tionscadail a roghnú, agus é á chur san áireamh nach bhfuil gach Ballstát ina chuid de ghrúpáil den sórt sin faoi láthair agus gur féidir comhar trasteorann maidir le cur chun úsáide fuinnimh in‑athnuaite a bheith ann freisin idir tíortha nach bhfuil teorainn fhisiceach acu le chéile.

               (13)D’fhéadfadh teicneolaíochtaí éagsúla a mheastar a bheith incháilithe a bheith i gceist le tionscadail trasteorann maidir le fuinneamh in‑athnuaite. Mar shampla, giniúint fuinnimh in‑athnuaite ó ghaoth ón bhfarraige agus ón talamh, grianfhuinneamh, bithmhais inbhuanaithe, fuinneamh aigéin, fuinneamh geoiteirmeach nó meascán díobh sin, a nasc leis an eangach agus eilimintí breise amhail saoráidí stórála nó saoráidí malartaithe.

               (14)Chun gur féidir sprioc 2030 an Aontais don fhuinneamh in‑athnuaite a bhaint amach go díreach, ba cheart saoráid giniúna fuinnimh in‑athnuaite a áirithiú i gcónaí sna tionscadail trasteorann mar dhlúthchuid den tionscadal. Maidir le comhpháirteanna breise den tionscadal lena féidir sprioc 2030 an Aontais don fhuinneamh inathnuaite a bhaint amach go hindíreach mar aon le cur chun úsáide costéifeachtach an fhuinnimh in‑athnuaite trí rannchuidiú le comhtháthú éifeachtach ghiniúint an fhuinnimh in‑athnuaite, is féidir na comhpháirteanna sin a bheith incháilithe, ní mar thionscadail neamhspleácha, áfach, ach mar dhlúthchuid lá den tionscadal trasteorann a úsáidtear sa bhreis ar ghiniúint an fhuinnimh in‑athnuaite. Ar an nithe is féidir a bheith i gcomhpháirteanna breise den sórt, tá eangach tarchuir trasteorann, teirmeastóráil, stóráil ceallraí, stóráil aeir chomhbhrúite agus stóráil aeir leachtaigh, hidreafhuinneamh pumpála agus leictrealú uisce cúpláilte le stóráil hidrigine. Níl gníomhaíocht incháilithe teoranta d’earnáil an leictreachais agus d’fhéadfadh sí iompróirí eile fuinnimh a chumhdach chomh maith le cúpláil earnála ionchasach, mar shampla, leis an téamh agus an fuarú, gás a fhaightear ó leictreachas, stóráil agus iompar.

               (15)Ní gá go ndéanfaí nasc fisiceach le tionscadail trasteorann maidir le fuinneamh in‑athnuaite idir na Ballstáit chomhoibritheacha. Is féidir na tionscadail sin a lonnú ar chríoch aon Bhallstáit amháin atá rannpháirteach, ar choinníoll go gcomhlíontar na critéir ghinearálta de Chuid IV den Iarscríbhinn.

               (16)Ba cheart tionscadail trasteorann i réimse an fhuinnimh in‑athnuaite a bheith i gcomhréir leis na ceanglais dlí is infheidhme maidir le hinbhuanaitheacht, maidir le laghdú ar astaíochtaí gás ceaptha teasa, chomh maith leis an bprionsabal ‘gan dochar suntasach a dhéanamh’ i gcomhréir le hAirteagal 17 de Rialachán (CE) 2020/852.

               (17)Le Rialachán (AE) 2021/1153, is féidir le clár SCE tacú le staidéir chun cuidiú le tionscadal trasteorann maidir le fuinneamh in‑athnuaite a fhorbairt agus a shainaithint, i gcomhréir le hAirteagal 7(3) den Rialachán sin. Leis na staidéir sin, féachtar le sásraí comhair a ullmhú le haghaidh pleanáil agus cur chun úsáide fuinnimh in‑athnuaite agus leis na bacainní tosaigh a shárú maidir le comhar den sórt sin a bhunú. Is féidir an tacaíocht do na staidéir sin a bheith ann sula gcuirtear tionscadal ar an liosta de thionscadail trasteorann i réimse an fhuinnimh in‑athnuaite agus is féidir í a úsáid freisin chun a iarratas chun go gcuirfí ar an liosta é a ullmhú agus/nó chun an anailís costais is tairbhe a ullmhú.

               (18)Tionscadal ar tugadh tacaíocht dó le haghaidh staidéar faoi Airteagal 7 (3), níor cheart buntáiste a bheith aige sa nós imeachta ionas go gcuirfí é ar an liosta de thionscadail trasteorann i réimse an fhuinnimh in‑athnuaite agus/ná níor cheart dó cistiú SCE le haghaidh staidéar ná deontas SCE a fháil. Má bhaintear tairbhe as staidéar faoi Airteagal 7 (3), ní hé go dtagann oibleagáid as sin freisin iarratas a dhéanamh chun go gcuirfí an tionscadal sin ar an liosta de thionscadail trasteorann i réimse an fhuinnimh in‑athnuaite ná iarratas a dhéanamh ar chistiú SCE le haghaidh staidéar agus oibreacha.

               (19)Ós rud é go bhféadfadh éagsúlacht a bheith ann maidir le rioscaí agus brabúsacht tionscadal incháilithe agus toisc go bhféadfadh éabhlóid teacht orthu le himeacht ama, d’fhéadfadh sé gurb iomchuí a cheadú cuid den leithdháileadh atá ar fáil do thionscadail trasteorann maidir le fuinneamh in‑athnuaite a sholáthar trí ranníocaíochtaí le hoibríochtaí measctha nó le saoráid mheasctha faoi InvestEU.

               (20)Le tionscadail trasteorann maidir le fuinneamh in‑athnuaite, ba cheart na forálacha ábhartha uile faoi reachtaíocht an Aontais, go háirithe maidir le hinbhuanaitheacht an bhithfhuinnimh, leithdháileadh acmhainne ag na teorainneacha, díchuachadh, iomaíocht agus státchabhair, bithéagsúlacht agus cosaint an chomhshaoil a urramú go hiomlán.

               (21)Ba cheart gach tionscadal a chuirtear ar an liosta de thionscadail trasteorann maidir le fuinneamh in‑athnuaite a chur chun feidhme go pras agus ba cheart faireachán agus meastóireacht a dhéanamh orthu go dlúth agus go tráthrialta, agus ag an am céanna na ceanglais tuairiscithe ar thionscnóirí tionscadail á dteorannú a mhéid is féidir.

               TAR ÉIS AN RIALACHÁN SEO A GHLACADH:

               CAIBIDIL I

               FORÁLACHA GINEARÁLTA

               Airteagal 1

               Ábhar

               Leis an Rialachán seo, leagtar síos critéir roghnúcháin shonracha agus mionsonraí maidir leis an bpróiseas chun tionscadail trasteorann maidir le fuinneamh in‑athnuaite a roghnú de bhun Airteagal 7(2) de Rialachán (AE) 2021/1153.

               Airteagal 2

               Sainmhínithe

               Chun críocha an Rialacháin seo, tá feidhm ag na sainmhínithe seo a leanas:

               (1)ciallaíonn ‘tionscadal trasteorann maidir le fuinneamh in‑athnuaite’ nó ‘tionscadal’ tionscadal trasteorann i réimse an fhuinnimh in‑athnuaite de réir bhrí Rialachán (AE) 2021/1153;

               (2)ciallaíonn ‘fuinneamh in‑athnuaite’ fuinneamh in‑athnuaite mar a shainmhínítear in Airteagal 2(1) de Threoir 2018/2001;

               (3)ciallaíonn ‘tionscnóir tionscadail’ eintiteas dlítheanach a fhorbraíonn tionscadal trasteorann i réimse an fhuinnimh in‑athnuaite, lena n‑áirítear Ballstát;

               (4)ciallaíonn ‘iarratas’ iarratas chun go roghnóidh an Coimisiún tionscadal mar thionscadal trasteorann i réimse an fhuinnimh in‑athnuaite faoi Rialachán (AE) 2021/1153;

               (5)ciallaíonn ‘sásra comhair’ comhar idir dhá Bhallstát ar a laghad, nó idir Ballstát amháin ar a laghad agus tír nach Ballstát den Aontas í, a tharlaíonn i gcomhréir le hAirteagail 8, 9, 11 agus 13 de Threoir 2018/2001;

               (6)ciallaíonn ‘comhaontú comhair’ comhaontú foirmiúil lena mbunaítear sásra comhair;

               (7)ciallaíonn ‘an dréachtliosta’ an liosta de thionscadail trasteorann maidir le fuinneamh in‑athnuaite arna chomhaontú ag an nGrúpa dá dtagraítear i bpointe 4(b) de Chuid IV den Iarscríbhinn a ghabhann le Rialachán (AE) 2021/1153;

               (8)ciallaíonn ‘an liosta deiridh’ an liosta de thionscadail trasteorann maidir le fuinneamh in‑athnuaite arna bhunú ag an gCoimisiún faoi phointe 4(g) de Chuid IV den Iarscríbhinn a ghabhann le Rialachán (AE) 2021/1153;

               (9)ciallaíonn ‘Ballstát óstach’ Ballstát ina bhfuil an tsaoráid ginte fuinnimh in‑athnuaite lonnaithe go fisiciúil;

               (10)ciallaíonn ‘Ballstát is ceannaitheoir’ Ballstát a dhéanann ranníocaíocht airgeadais le hinfheistíocht ginte fuinnimh in‑athnuaite atá lonnaithe i mBallstát eile;

               (11)áirítear le ‘Ballstáit rannpháirteacha’ Ballstáit is ceannaitheoirí agus Ballstáit óstacha araon;

               (12)ciallaíonn ‘stóráil’ stóráil fuinnimh mar a shainmhínítear in Airteagal 2(59) de Threoir (AE) 2019/944.

               CAIBIDIL II

               CRITÉIR ROGHNÚCHÁIN SHONRACHA LE hAGHAIDH TIONSCADAIL TRASTEORANN MAIDIR LE FUINNEAMH IN-ATHNUAITE

               Airteagal 3

               Teicneolaíochtaí, comhpháirteanna agus infheistíochtaí incháilithe

               Beidh na teicneolaíochtaí, comhpháirteanna agus infheistíochtaí seo a leanas incháilithe mar chuid de na tionscadail trasteorann maidir le fuinneamh in‑athnuaite:

               (a)Teicneolaíochtaí giniúna atá bunaithe ar aon cheann de na foinsí in‑athnuaite fuinnimh a liostaítear i dTreoir (AE) 2018/2001;

               (b)Saoráidí stórála ar an láthair agus lasmuigh den láthair araon, ar choinníoll gur dlúthchuid den tionscadal iad, go gcumasaíonn siad go héifeachtach comhtháthú saoráide ginte fuinnimh in‑athnuaite agus go bhfuil siad coimhdeach léi;

               (c)Aon chóras agus comhpháirt lena gcomhtháthaítear teicneolaíocht faisnéise agus cumarsáide, lena n‑áirítear chun intuarthacht táirgthe fuinnimh in‑athnuaite a fheabhsú agus aon trealamh nó fearas atá fíor-riachtanach chun go bhfeidhmeoidh an infheistíocht mar is ceart, lena n‑áirítear córais faireacháin agus rialaithe, ar choinníoll gur dlúthchuid den tionscadal iad, go gcumasaíonn siad go héifeachtach comhtháthú saoráide ginte fuinnimh in‑athnuaite agus go bhfuil siad coimhdeach léi;

               (d)Leis an nginiúint fuinnimh in‑athnuaite a nascadh leis an eangach tarchuir nó leis an eangach dáileacháin agus, más infheidhme, í a stóráil san eangach tarchuir nó san eangach dáileacháin, ar choinníoll gur dlúthchuid den tionscadal iad, is féidir comhtháthú saoráide ginte fuinnimh in‑athnuaite a chumasú go héifeachtach agus tá siad atá coimhdeach léi;

               (e)Le leictreachas in‑athnuaite a thiontú ina bhreoslaí in‑athnuaite leachta agus gásacha de thionscnamh neamh‑bhitheolaíoch, lena n‑áirítear saoráidí claochladáin nó saoráidí comhbhrú, ar choinníoll gur dlúthchuid den tionscadal iad, is féidir comhtháthú saoráide ginte fuinnimh in‑athnuaite a chumasú go héifeachtach agus tá siad atá coimhdeach léi;

               (f)Aon teicneolaíocht, comhpháirt nó infheistíocht eile a shonraítear i gcláir oibre agus i nglaonna ábhartha SCE, atá ina dlúthchuid den tionscadal, a chumasaíonn go héifeachtach comhtháthú saoráide ginte fuinnimh in‑athnuaite agus atá coimhdeach léi.

               Airteagal 4

               Sásraí comhair lena mbunaítear na tionscadail trasteorann maidir le fuinneamh in‑athnuaite agus iarratais

               1.Chun go gcuirfear tionscadal ar an dréachtliosta de thionscadail trasteorann maidir le fuinneamh in‑athnuaite, bunófar é le sásra comhair.

               2.Tionscnóir tionscadail a dhéanann iarratas chun go gcuirfear tionscadal ar an dréachtliosta de thionscadail trasteorann maidir le fuinneamh in‑athnuaite, soláthróidh sé dearbhú i scríbhinn ó na Ballstáit rannpháirteacha agus, i gcás inarb infheidhme, ó thríú tíortha, lena gcuirtear in iúl a dtoilteanas comhaontú comhair a thabhairt i gcrích chun an tionscadal trasteorann maidir le fuinneamh in‑athnuaite a bhunú. Ní gá an dearbhú a bheith i bhformáid ar leith, ach síneoidh Aireachtaí na mBallstát rannpháirteach atá i gceannas ar chur chun feidhme an chomhaontaithe comhair é, lena n‑áirítear tíortha idirthurais, i gcás inarb ábhartha agus i gcás ina n‑éilítear leis an gcomhaontú a mbonneagair a úsáid.

               3.Áireofar san iarratas atá le háireamh ar an dréachtliosta an fhaisnéis faoi na critéir roghnúcháin dá dtagraítear sa Chaibidil seo.

               Airteagal 5

               Glansochair shocheacnamaíocha na dtionscadal trasteorann maidir le fuinneamh in‑athnuaite

               1.Tionscnóir tionscadail a dhéanann iarratas chun go gcuirfear tionscadal ar an dréachtliosta de thionscadail trasteorann maidir le fuinneamh in‑athnuaite, léireoidh sé gur mó an laghdú foriomlán a d’fhéadfadh a bheith ann ar chostas trí fhuinneamh in‑athnuaite a chur chun úsáide agus/nó na sochair le baint as maidir le comhtháthú córas, slándáil an tsoláthair nó nuálaíocht a ghabhann leis an tionscadal ná na costais a ghabhann leis (‘glansochair shocheacnamaíocha’).

               2.Léireofar na glansochair shocheacnamaíocha dá dtagraítear sa mhír roimhe seo maidir leis an tréimhse, lena gcumhdófar 15 bliana ar a laghad, dar tús chéad bhliain oibriochta an tionscadail agus saolré teicneolaíoch an tionscadail á léiriú.

               3.Bunófar an meastachán ar ghlansochair shocheacnamaíocha an tionscadail dá dtagraítear sa chéad mhír ar mheasúnú costais is tairbhe, arna ullmhú ag an tionscnóir tionscadail. Áireofar san anailís costais is tairbhe na heilimintí uile dá dtagraítear i bpointe 3 de Chuid IV den Iarscríbhinn a ghabhann le Rialachán (AE) 2021/1153 agus léireofar leis gurb ann do ghlansochair shocheacnamaíocha i gcomparáid le tionscadal nó tionscadal fuinnimh in‑athnuaite den chineál céanna atá á chur chun feidhme ag ceann de na Ballstáit atá rannpháirteach sa chomhaontú comhair.

               .

               CAIBIDIL III

               AN PRÓISEAS ROGHNÚCHÁN LE hAGHAIDH AN LIOSTA DE THIONSCADAIL TRASTEORANN MAIDIR LE FUINNEAMH IN-ATHNUAITE

               Airteagal 6

               Grúpa i dtaca le tionscadail trasteorann maidir le fuinneamh in‑athnuaite

               1.Bunóidh an Coimisiún grúpa i dtaca le tionscadail trasteorann maidir le fuinneamh in‑athnuaite (‘an Grúpa’), ar a mbeidh ionadaí amháin ó gach Ballstát agus ionadaí ón gCoimisiún.

               2.Féadfaidh páirtithe ábhartha eile an t‑ionadaí ó gach Ballstát a thionlacan, páirtithe amhail an t‑údarás rialála náisiúnta, oibreoirí córas tarchurtha nó oibreoirí córas dáileacháin, nó údaráis cheadaithe.

               3.Tabharfaidh an Grúpa cuireadh, de réir mar is iomchuí, do thionscnóirí tionscadal trasteorann i réimse an fhuinnimh in‑athnuaite agus d’ionadaithe ó thíortha nach Ballstáit den Aontas iad a bhfuil baint acu le tionscadail trasteorann maidir le fuinneamh in‑athnuaite.

               4.Féadfaidh an Grúpa cuireadh a thabhairt chuig a chruinnithe, de réir mar is iomchuí, d’eagraíochtaí a dhéanann ionadaíocht thar ceann geallsealbhóirí ábhartha lena n‑áirítear táirgeoirí, soláthróirí, tomhaltóirí, agus eagraíochtaí cosanta comhshaoil. Féadfaidh an Grúpa éisteachtaí nó comhairliúcháin a eagrú, i gcás inarb ábhartha ar mhaithe lena chúraimí a chur i gcrích.

               5.Bunóidh an Grúpa an dréachtliosta de thionscadail atá le bheith ina dtionscadail trasteorann maidir le fuinneamh in‑athnuaite agus déanfaidh sé faireachán ar chur chun feidhme na dtionscadal ar an liosta deiridh.

               6.Glacfaidh an Grúpa a rialacha nós imeachta féin agus beidh ionadaí ón gCoimisiún ina chathaoirleach air.

               Airteagal 7

               Dréachtliosta de thionscadail trasteorann maidir le fuinneamh in‑athnuaite

               1.Seolfaidh an Coimisiún, uair amháin sa bhliain ar a laghad, glao ar iarratais chun go roghnófar tionscadal mar thionscadal trasteorann maidir le fuinneamh in‑athnuaite.

               2.Tar éis meastóireacht a dhéanamh ar na tionscadail, i gcomhréir le pointe 4(c) de Chuid IV den Iarscríbhinn a ghabhann le Rialachán (AE) 2021/1153, ullmhóidh an Coimisiún liosta de na tionscadail a chomhlíonann na critéir roghnúcháin a leagtar amach i gCuid IV den Iarscríbhinn a ghabhann le Rialachán (AE) 2021/1153 agus cuirfidh sé faoi bhráid an Ghrúpa é, in éineacht leis an bhfaisnéis ábhartha dá dtagraítear i bpointe 4(d) de Chuid IV den Iarscríbhinn a ghabhann le Rialachán (AE) 2021/1153. Ní chuirfidh an Coimisiún na hiarratais iomlána faoi bhráid an Ghrúpa, ná aon fhaisnéis ar thug an t‑iarratasóir le fios ina leith go bhfuil sí íogair ó thaobh na tráchtála de.

               3.Ar bhonn na faisnéise a gheofar ón gCoimisiún, bunóidh an Grúpa an dréachtliosta de thionscadail atá le bheith ina dtionscadail trasteorann maidir le fuinneamh in‑athnuaite.

               Airteagal 8

               Liosta deiridh de thionscadail trasteorann maidir le fuinneamh in‑athnuaite

               1.Glacfaidh an Coimisiún an liosta deiridh de thionscadail trasteorann maidir le fuinneamh in‑athnuaite i gcomhréir le hAirteagal 25(1)(b) de Rialachán (AE) 2021/1153. Ní rangófar na tionscadail ar an liosta deiridh de thionscadail.

               2.Léireoidh an liosta deiridh an dréachtliosta arna bhunú ag an nGrúpa i gcomhréir le hAirteagal 7(3) den Rialachán seo. Más rud é nach ionann an liosta deiridh agus an dréachtliosta, gheobhaidh an Coimisiún tuairim dhearfach an Ghrúpa sula nglacfaidh sé an liosta deiridh.

               Airteagal 9

               Athbhreithniú ar an liosta deiridh de thionscadail trasteorann maidir le fuinneamh in‑athnuaite

               1.Athbhreithneoidh an Coimisiún an liosta gach 2 bhliain ar a laghad.

               2.Gan dochar don mheastóireacht dá dtagraítear sa mhír roimhe seo, bainfidh an Coimisiún tionscadal den liosta deiridh a luaithe a shuífidh sé ceann de na nithe seo a leanas:

               (a)bhí meastóireacht an tionscadail bunaithe ar fhaisnéis mhícheart ar thoisc chinntitheach í sa mheastóireacht; nó

               (b)ní chomhlíontar dlí an Aontais leis an tionscadal.

               3.Féadfaidh an Coimisiún tionscadal a bhaint den liosta más ea:

               (a)gur tarraingíodh siar an formhuiniú ó cheann amháin de na Ballstáit rannpháirteacha nó an formhuiniú uatha ar fad; agus/nó

               (b)go gcuireann an tionscnóir tionscadail an grúpa ar an eolas nach bhfuil an tionscadal á shaothrú a thuilleadh; nó

               (c)nach bhfuil dul chun cinn déanta maidir leis an tionscadal ó cuireadh ar an liosta é; nó

               (d)gur cuireadh an tionscadal i gcrích.

               4.Sula mbainfidh an Coimisiún tionscadal den liosta, rachaidh sé i gcomhairle leis an nGrúpa agus tabharfaidh sé aird chuí ar an bhfaisnéis ábhartha a fuair sé ó chomhaltaí an Ghrúpa.

               Airteagal 10

               Faireachán ar chur chun feidhme na dtionscadal a chuirtear ar an liosta de thionscadail trasteorann maidir le fuinneamh in‑athnuaite

               1.Maidir le tionscnóir an tionscadail a chuirtear ar an liosta deiridh, cuirfidh sé tuarascáil ar dhul chun cinn, i dteannta nuashonruithe ábhartha, maidir le sonraíocht agus cur chun feidhme an tionscadail faoi bhráid an Choimisiúin uair sa bhliain, agus cuirfidh an Coimisiún an tuarascáil sin faoi bhráid an Ghrúpa.

               2.Má áiríonn tionscnóirí tionscadail faisnéis atá íogair ó thaobh na tráchtála de ina dtuairisciú, tabharfaidh siad le fios cé an fhaisnéis nach gcuirfear ar fáil don phobal ná nach gcuirfear faoi bhráid an Ghrúpa ar bhealach lenar féidir an tionscadal, dá dtagraíonn an fhaisnéis, a shainaithint. Sa chás sin, soláthróidh an Coimisiún an fhaisnéis faoi fhaireachán ar dhul chun cinn na dtionscadal don Ghrúpa i bhfoirm chomhiomlánaithe.

               3.Chun críoch an fhaireacháin a dhéanfaidh an Grúpa, áireofar na nithe seo a leanas sa tuarascáil ar dhul chun cinn a chuirfidh an tionscnóir isteach:

               (a)tuairisc atá cothrom le dáta ar an tionscadal agus stádas an tionscadail;

               (b)tráthchlár de na nithe seo a leanas, de réir mar is infheidhme: indéantacht, dearadh, ceadúnú, tógáil, coimisiúnú;

               (c)aon fhaisnéis riaracháin, dhlíthiúil, airgeadais nó aon fhaisnéis eile atá éagsúil leis an bhfaisnéis a soláthraíodh roimhe sin.

               4.De réir na faisnéise ar dhul chun cinn arna cur isteach ag an gCoimisiún, déanfaidh an Grúpa faireachán ar chur chun feidhme na dtionscadal.

               5.Féadfaidh an Grúpa moltaí a dhéanamh a bhaineann le tionscadal ar leith d’fhonn aon mhoill a d’fhéadfadh a bheith ann ar chur chun feidhme a shárú. Féadfar a áireamh leis sin gníomhaíochtaí atá le déanamh i mBallstát amháin nó níos mó.

               Airteagal 11

               Faisnéis agus poiblíocht

               1.Foilseoidh an Coimisiún faisnéis faoi na tionscadail a chuirtear ar an liosta deiridh de thionscadail ar bhealach a mbeidh rochtain éasca ag an bpobal i gcoitinne uirthi.

               2.Ní fhoilseoidh an Coimisiún faisnéis faoin tionscadal ach amháin an fhaisnéis sin nach bhfuil íogair ó thaobh na tráchtála de, amhail tuairisc ar an tionscadal, a stádas, a thráthchlár cur chun feidhme nó a shuíomh.

               3.Foilseoidh tionscnóir tionscadail a chuirtear ar an liosta deiridh an fhaisnéis a luaitear sa mhír roimhe seo ar a laghad ar a leathanach gréasáin féin, agus déanfaidh sé í a thabhairt cothrom le dáta gach 6 mhí ar a laghad.

               Airteagal 12

               Teacht i bhfeidhm

               Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 21.12.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        Rialachán (AE) Uimh. 347/2013 ó Pharlaimint na hEorpa agus ón gComhairle an 17 Aibreán 2013 maidir le treoirlínte le haghaidh bonneagair thras‑Eorpaigh fuinnimh agus lena n‑aisghairtear Cinneadh Uimh. 1364/2006/CE agus lena leasaítear Rialachán (CE) Uimh. 713/2009, Rialachán (CE) Uimh. 714/2009 agus Rialachán (CE) Uimh. 715/2009, IO L 115, 25.4.2013, lgh. 39–75.

                     (2)

                        COM/2020/824 final.

                     (3)

                        COM/2020/562 final.

                     (4)

                        COM/2020/741 final.

                     (5)

                        COM/2020/299 final.

                     (6)

                        COM/2020/301 final.

                     (7)

                        Rialachán Cur Chun Feidhme 2020/1294 ón gCoimisiún.

                     (8)

                        Treoir (AE) 2018/2001 ó Pharlaimint na hEorpa agus ón gComhairle an 11 Nollaig 2018 maidir le húsáid fuinnimh ó fhoinsí in‑athnuaite a chur chun cinn, IO L 328, 21.12.2018, lgh. 82–209.

                     (9)

                        https://ec.europa.eu/regional_policy/en/policy/cooperation/macro-regional-strategies/

                     (10)

                        SWD/2021/12 final.

                     (11)

                  https://ec.europa.eu/regional_policy/en/2021_2027/
                  ;
                  https://ec.europa.eu/regional_policy/en/policy/cooperation/european‑territorial/
                  .

                     (12)

                        Rialachán (AE) 2021/523 ó Pharlaimint na hEorpa agus ón gComhairle an 24 Márta 2021 lena mbunaítear Clár InvestEU agus lena leasaítear Rialachán (AE) 2015/1017, IO L 107, 26.3.2021, lgh. 30–89.

                     (13)

                        An grúpa saineolaithe maidir le hullmhú agus tarraingt suas an ghnímh tharmligthe lena bhforlíontar an tSaoráid um Chónascadh na hEorpa i ndáil le critéir sainaitheantais agus próiseas le haghaidh tionscadail trasteorann i réimse an fhuinnimh in‑athnuaite, Cód E03764 i gClár na ngrúpaí saineolaithe.

                     (14)

                        IO L 249, 14.7.2021, lch. 38.

                     (15)

                        IO L 328, 21.12.2018, lgh. 82–209

                     (16)

                        SWD/2021/429 final.


title: RIALACHÁN TARMLIGTHE (AE) /... ÓN gCOIMISIÚN lena bhforlíontar Rialachán (AE) 2019/2144 ó Pharlaimint na hEorpa agus ón gComhairle trí rialacha mionsonraithe a leagan síos maidir leis na nósanna imeachta sonracha tástála agus na ceanglais shonracha theicniúla i ndáil le cineálcheadú mótarfheithiclí i dtaca lena dtaifeadán sonraí teagmhais agus i ndáil le cineálcheadú na gcóras sin mar aonaid theicniúla ar leithligh agus lena leasaítear Iarscríbhinn II a ghabhann leis an Rialachán sin

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Le Rialachán (AE) 2019/2144 ó Pharlaimint na hEorpa agus ón gComhairle, tugtar sainordú go bhfeisteofar mótarfheithiclí i gcatagóirí M1 agus N1 le taifeadáin sonraí teagmhais (EDR) ón 6 Iúil 2022 i gcás cineálacha nua feithiclí agus ón 7 Iúil 2024 i gcás gach feithicle nua.

               De réir staidéar
                  1
               , is féidir le EDRanna sonraí luachmhara faoi thionóiscí a chur ar fáil, sonraí a chuideoidh le sábháilteacht feithiclí a fheabhsú. An fhaisnéis faoi stádas na feithicle agus a cuid córas tráth imbhuailte, sin agus go gairid roimh imbhualadh agus go gairid ina dhiaidh, is é an toradh ba cheart a bheith ar an bhfaisnéis sin sin gur fearr a thuigfear cúiseanna agus imthosca tionóiscí maille le feidhmiú chórais sábháilteachta na feithicle. Cuideoidh an anailís sin le sábháilteacht na feithicle a fheabhsú agus líon na dtionóiscí a laghdú.

               2.COMHAIRLIÚCHÁIN ROIMH GHLACADH AN GHNÍMH

               Agus an gníomh seo á ullmhú ag an gCoimisiún, chuaigh sé i mbun comhairliúcháin iomchuí le saineolaithe na mBallstát agus páirtithe leasmhara, agus reáchtáladh cruinnithe chun tuairimí a mhalartú maidir leis an gcur chuige a bhí beartaithe an 18 Nollaig 2020, an 11 Feabhra 2021, an 21 Aibreán 2021, an 28 Bealtaine 2021, an 30 Meitheamh 2021 agus an 2 Iúil 2021. Forálacha Shraith Leasuithe 01 ar Rialachán Uimh. 160 ó na Náisiúin Aontaithe, forálacha dá dtagraítear san Iarscríbhinn a ghabhann leis an ngníomh seo, is meitheal de chuid UNECE a d’ullmhaigh iad, meitheal a raibh páirtithe leasmhara an Aontais bainteach leis, Ballstáit an Aontais, eagraíochtaí sábháilteachta ar bhóithre agus ionadaithe tionscail ina measc.

               3.EILIMINTÍ DLÍ AN GHNÍMH THARMLIGTHE

               Leis an nGíomh seo, bunaítear ceanglais theicniúla agus nósanna imeachta tástála le haghaidh cineálcheadú feithiclí i dtaca le EDRanna, chomh maith le cineálcheadú EDRanna mar aonaid theicniúla ar leithligh (STU). Maidir le cineálcheadú cineáil feithicle, tagraíonn an Gníomh d’fhorálacha Shraith Leasuithe 01 ar Rialachán Uimh. 160 ó na Náisiúin Aontaithe, rud a fhágann go bhfuil feidhm ag a chuid ceanglas faoin Rialachán Ginearálta maidir le Sábháilteacht Feithiclí (GSR). Baineann na ceanglais sin le heilimintí sonraí nach mór do EDRanna a thaifeadadh, formáid na sonraí sin, ceanglais maidir le sonraí a ghabháil (lena n‑áirítear iad siúd a bhaineann le sonraí a thaifeadadh agus forscríobh a dhéanamh orthu, le stóráil ar bord agus le taifid áirithe sonraí a ghlasáil) agus ceanglais maidir le feidhmíocht tástála tuairte agus leis an gcumas teacht slán.

               Catalóg na n‑eilimintí sonraí nach mór do EDRanna a thaifeadadh, áirítear í in Iarscríbhinn 5 a ghabhann le Sraith Leasuithe 01 ar Rialachán 160 de chuid ó na Náisiúin Aontaithe. Beidh feidhm ag na ceanglais theicniúla ar fad ó na dátaí a shonraítear in GSR, gan dochar d’oibleagáidí idirnáisiúnta an Aontais, rud atá tagtha i gceist de thoradh mhír 11 de shraith leasuithe 01 ar Rialachán Uimh. 160 ó na Náisiúin Aontaithe go háirithe.

               Chomh maith le ceanglais Rialachán 160 ó na Náisiúin Aontaithe, leagann an Gníomh ceanglais bhreise síos maidir le sonraí a aisghabháil, príobháideachas agus slándáil sonraí.

               I gcás ina dtugtar cineálcheadú do EDR mar STU, na ceanglais theicniúla a leagtar síos leis an nGníomh a mhéid a bhaineann le sonraí a ghabháil, socrú an trátha nialais (maidir le teagmhas), forscríobh sonraí, cliseadh cumhachta agus toirmeasc ar dhíghníomhachtú, is iad na ceanglais chéanna iad agus atá i Rialachán Uimh. 160 ó na Náisiúin Aontaithe. Na ceanglais eile i Rialachán Uimh. 160 ó na Náisiúin Aontaithe, chomh maith leis na ceanglais bhreise atá sa Ghníomh, is ceanglais iad a chomhlíonfaidh an cineál feithicle ina mbeidh EDR arna chineálcheadú mar STU feistithe.

               RIALACHÁN TARMLIGTHE (AE) …/... ÓN gCOIMISIÚN

               an 26.1.2022

               lena bhforlíontar Rialachán (AE) 2019/2144 ó Pharlaimint na hEorpa agus ón gComhairle trí rialacha mionsonraithe a leagan síos maidir leis na nósanna imeachta sonracha tástála agus na ceanglais shonracha theicniúla i ndáil le cineálcheadú mótarfheithiclí i dtaca lena dtaifeadán sonraí teagmhais agus i ndáil le cineálcheadú na gcóras sin mar aonaid theicniúla ar leithligh agus lena leasaítear Iarscríbhinn II a ghabhann leis an Rialachán sin

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2019/2144 ó Pharlaimint na hEorpa agus ón gComhairle an 27 Samhain 2019 maidir le ceanglais chineálcheadaithe do mhótarfheithiclí agus na leantóirí a ghabhann leo, agus córais, comhpháirteanna agus aonaid theicniúla ar leithligh le haghaidh feithiclí den sórt sin, a mhéid a bhaineann lena sábháilteacht ghinearálta agus le cosaint na ndaoine atá sna feithiclí agus úsáideoirí soghonta bóthair, lena leasaítear Rialachán (AE) 2018/858 ó Pharlaimint na hEorpa agus ón gComhairle agus lena n‑aisghairtear Rialacháin (CE) Uimh. 78/2009, (CE) Uimh. 79/2009 agus (CE) Uimh. 661/2009 ó Pharlaimint na hEorpa agus ón gComhairle agus Rialacháin (CE) Uimh. 631/2009, (AE) Uimh. 406/2010, (AE) Uimh. 672/2010, (AE) Uimh. 1003/2010, (AE) Uimh. 1005/2010, (AE) Uimh. 1008/2010, (AE) Uimh. 1009/2010, (AE) Uimh. 19/2011, (AE) Uimh. 109/2011, (AE) Uimh. 458/2011, (AE) Uimh. 65/2012, (AE) Uimh. 130/2012, (AE) Uimh. 347/2012, (AE) Uimh. 351/2012, (AE) Uimh. 1230/2012 agus (AE) 2015/166 ón gCoimisiún
                  2
               , agus go háirithe Airteagal 4(6) agus Airteagal 6(6) de,

               De bharr an mhéid seo a leanas:

               (1)Le Rialachán (AE) 2019/2144 leagtar síos oibleagáid ghinearálta maidir le mótarfheithiclí a fheistiú le hardchórais feithicle áirithe. Ba cheart a liostú in Iarscríbhinn II a ghabhann leis an Rialachán sin ceanglais maidir le cineálcheadú mótarfheithiclí i ndáil lena dtaifeadáin sonraí teagmhais agus maidir le cineálcheadú na gcóras sin mar aonaid theicniúla ar leithligh. Is gá na ceanglais sin a fhorlíonadh trí rialacha comhchuibhithe mionsonraithe a bhunú maidir leis na nósanna imeachta tástála sonracha agus na ceanglais theicniúla i ndáil le cineálcheadú den sórt sin.

               (2)Baineann na ceanglais theicniúla agus na nósanna imeachta tástála a leagtar amach sa Rialachán seo le catagóirí mótarfheithiclí M1 agus N1, i gcomhréir leis na dátaí is infheidhme maidir le diúltú cineálcheadú AE a dheonú maidir leis na catagóirí sin de mhótarfheithiclí, dátaí a leagtar amach i Rialachán (AE) 2019/2144.

               (3)I gcomhréir le hAirteagal 3, pointe (13) de Rialachán (AE) 2019/2144, is córas é an taifeadán sonraí teagmhais nach bhfuil de chuspóir aige ach na paraiméadair agus an fhaisnéis chriticiúil a bhaineann le tuairteanna a thaifeadadh agus a stóráil go gairid roimh imbhualadh, le linn imbhualadh agus díreach ina dhiaidh, d’fhonn grinnsonraí níos cruinne a fháil a chuirfidh ar chumas na mBallstát anailís a dhéanamh ar shábháilteacht ar bhóithre, agus éifeachtacht beart sonrach a mheas.

               (4)Na nósanna imeachta tástála agus na ceanglais theicniúla mhionsonraithe maidir le cineálcheadú cineálacha feithiclí i ndáil le taifeadáin sonraí teagmhais, tá siad faoi réir fhorálacha Rialachán Uimh. 160 ó na Náisiúin Aontaithe
                  3
               . Ba cheart, dá bhrí sin, an Rialachán sin ó na Náisiúin Aontaithe a chur le liosta na gceanglas is infheidhme dá dtagraítear in Airteagal 4(5) agus in Airteagal 5(3) de Rialachán (AE) 2019/2144.

               (5)Áirítear i Rialachán Uimh. 160 ó na Náisiúin Aontaithe na ceanglais maidir le heilimintí sonraí atá le taifeadadh ag taifeadáin sonraí teagmhais, formáid na sonraí sin, na ceanglais maidir le sonraí a ghabháil, a thaifeadadh agus a stóráil ar bord, chomh maith leis na ceanglais maidir le feidhmíocht tástála tuairte agus leis an gcumas teacht slán.

               (6)Na ceanglais theicniúla go léir a leagtar síos i Sraith Leasuithe 01 ar Rialachán Uimh. 160 ó na Náisiúin Aontaithe
                  4
               , beidh feidhm acu ó na dátaí a shonraítear in Iarscríbhinn II a ghabhann le Rialachán (AE) 2019/2144, gan dochar d’oibleagáidí idirnáisiúnta an Aontais.

               (7)Chun a áirithiú go ndéanfaidh monaróirí feithiclí bearta iomchuí chun a áirithiú go ndéanfar sonraí an taifeadáin sonraí teagmhais a chosaint ar ionramháil, sin agus go mbeidh sonraí an taifeadáin sonraí teagmhais ar fáil thar an gcomhéadan caighdeánaithe, agus chun go bhféadfar anaithnidiú a dhéanamh ar na sonraí sin, ba cheart na ceanglais sin a fhorlíonadh le ceanglais bhreise maidir le sonraí a aisghabháil, príobháideachas agus slándáil sonraí.

               (8)Na sonraí arna dtaifeadadh ag taifeadáin sonraí teagmhais, chun a áirithiú go bhfanfaidh siad anaithnid, ba cheart é a bheith d’oibleagáid ar na monaróirí bearta iomchuí a dhéanamh chun cosc a chur ar na sonraí sin a thuairisciú nó a aisghabháil i dteannta le haon fhaisnéis a bhaineann le duine nádúrtha.

               (9)Go dtí go mbeidh prótacail chumarsáide chaighdeánaithe maidir le rochtain agus aisghabháil sonraí teagmhais i bhfeidhm, ba cheart do mhonaróirí feithiclí, trí ghníomh tarmligthe ón gCoimisiún, faisnéis a sholáthar do pháirtithe ábhartha maidir le conas na sonraí sa taifeadán sonraí teagmhais a rochtain, a aisghabháil agus a léiriú.

               (10)Stádas ceart oibriúcháin an taifeadáin sonraí teagmhais, chomh maith le feidhmiúlacht cheart an taifeadáin agus le sláine na mbogearraí ann, is nithe iad sin ba cheart a fhíorú le tástálacha tréimhsiúla ródacmhainneachta ar fheithiclí.

               (11)Níl aon tagairt do ghníomhartha rialála maidir le taifeadáin sonraí teagmhais sa tábla ina bhfuil an liosta ceanglas in Iarscríbhinn II a ghabhann le Rialachán (AE) 2019/2144. Is gá, dá bhrí sin, tagairt don Rialachán seo agus do Rialachán Uimh. 160 ó na Náisiúin Aontaithe a chur isteach san Iarscríbhinn sin.

               (12)An liosta de na Rialacháin ó na Náisiúin Aontaithe dá dtagraítear in Airteagal 4(2) de Rialachán (AE) 2019/2144, liosta atá in Iarscríbhinn I a ghabhann leis an Rialachán sin, ba cheart é a leasú ionas go gcuimseofar tagairt do shraith leasuithe 01 ar Rialachán 160 ó na Náisiúin Aontaithe.

               (13)Dá bhrí sin, ba cheart Rialachán (AE) 2019/2144 a leasú dá réir.

               (14)Tá dlúthnasc idir forálacha an Rialacháin seo, mar is forálacha iad lena leagtar rialacha amach maidir leis na ceanglais theicniúla i ndáil le cineálcheadú mótarfheithiclí ó thaobh a dtaifeadán sonraí teagmhais de, agus i ndáil le cineálcheadú taifeadán sonraí teagmhais mar aonaid theicniúla ar leithligh. Mar thoradh ar na rialacha a leagtar síos sa Rialachán seo, is gá an tagairt don Rialachán seo, do Rialachán Uimh. 160 ó na Náisiúin Aontaithe agus do Shraith Leasuithe 01 ar Rialachán Uimh. 160 ó na Náisiúin Aontaithe a chur le hIarscríbhinn II a ghabhann le Rialachán (AE) 2019/2144. Is iomchuí, dá bhrí sin, na forálacha sin a leagan síos in aon Rialachán Tarmligthe amháin,

               (15)Ceanglais Rialachán (AE) 2019/2144 i ndáil le taifeadáin sonraí teagmhais le haghaidh feithiclí i gcatagóirí M1 agus N1, ós rud é go bhfuil feidhm le bheith acu ón 6 Iúil 2022, ba cheart feidhm a bheith ag an Rialachán seo ón dáta céanna.

               TAR ÉIS AN RIALACHÁN SEO A GHLACADH:

               Airteagal 1

               Raon feidhme

               Beidh feidhm ag an Rialachán seo maidir le catagóirí feithiclí M1 agus N1, mar a shainmhínítear in Airteagal 4 de Rialachán (AE) 2018/858 ó Pharlaimint na hEorpa agus ón gComhairle
                  5
               .

               Airteagal 2

               Riachtanais theicniúla ghinearálta

               1.Comhlíonfaidh córas taifeadta sonraí teagmhais na feithicle na ceanglais theicniúla a leagtar amach:

               (a)i Rialachán Uimh. 160 ó na Náisiúin Aontaithe; agus

               (b)Airteagail 3, 4 agus 5 den Rialachán seo.

               2.Cineálcheadú taifeadáin sonraí teagmhais mar aonad teicniúil ar leithligh, beidh sé faoi réir comhlíonadh na gceanglas a leanas ag an aonad teicniúil ar leithligh – na ceanglais chéanna agus a leagtar amach i míreanna 5.3 (mír thosaigh), 5.3.3, 5.3.4, 5.3.5 agus 5.5 de Rialachán Uimh. 160 ó na Náisiúin Aontaithe.

               3.I gcás ina mbeidh taifeadán sonraí teagmhais atá cineálcheadaithe mar aonad teicniúil ar leithligh feistithe ar an mótarfheithicil, comhlíonfaidh an fheithicil agus an taifeadán sonraí teagmhais na ceanglais theicniúla dá dtagraítear i mír 1 den Airteagal seo. Maidir le mír 5 de Rialachán Uimh. 160 ó na Náisiúin Aontaithe, áfach, comhlíonfaidh siad na ceanglais a leagtar amach i míreanna 5.1, 5.2, 5.3.1, 5.3.2, agus 5.4 den Rialachán sin.

               Airteagal 3

               Slándáil sonraí

               1.Na sonraí maidir le tuairteanna a dhéanann an taifeadán sonraí teagmhais a thaifeadadh agus a stóráil, cosnófar iad ar ionramháil, rud a dhéanfar trí cheanglais theicniúla ábhartha agus forálacha idirthréimhseacha na nithe seo a leanas a chomhlíonadh – Rialachán Uimh. 155 ó na Náisiúin Aontaithe
                  6
               , an tsraith bhunaidh leasuithe air, nó aon sraith leasuithe a rinneadh air ina dhiaidh sin.

               2.Nuashonruithe bogearraí a dhéanfar ar an taifeadán sonraí teagmhais, cosnófar iad ionas go gcoscfar, méid réasúnta, haiceáil na nuashonruithe sin agus nuashonruithe neamhbhailí.

               Airteagal 4

               Aisghabháil sonraí

               1.Sonraí a bhaineann le tuairteanna arna dtaifeadadh ag na taifeadáin sonraí teagmhais, cuirfear ar fáil iad lena n‑aisghabháil tríd an bport sonraí srathach atá ar an nascóir caighdeánaithe nasctha sonraí dá dtagraítear i bpointe 2.9 d’Iarscríbhinn X a ghabhann le Rialachán (AE) 2018/858. I gcás nach mbeidh an port sonraí ag feidhmiú a thuilleadh tar éis imbhualadh, féadfar na sonraí a fháil trí nasc díreach leis an taifeadán sonraí teagmhais.

               2.Déanfaidh monaróir na feithicle faisnéis faoi conas is féidir na sonraí teagmhais a rochtain, a aisghabháil agus a léirmhíniú a chur ar fáil don údarás cineálcheadaithe agus, arna iarraidh sin d’údarás cineálcheadaithe, cuirfidh sé an fhaisnéis chéanna ar fáil d’aon mhonaróir leasmhar nó d’aon deisitheoir leasmhar comhpháirteanna, uirlisí diagnóiseacha nó trealaimh tástála.

               3.Déanfar feithiclí agus a dtaifeadán sonraí teagmhais a dhearadh sa tslí go bhféadfaidh uirlis aisghabhála sonraí tuarascálacha teagmhais a chruthú ina mbeidh na gnéithe sonraí seo a leanas:

               (a)gach ceann de na heilimintí sonraí éigeantacha, mar a cheanglaítear faoi Rialachán Uimh. 160 ó na Náisiúin Aontaithe;

               (b)an cineál, an t‑athraitheach agus an leagan beacht feithicle (lena n‑áirítear na córais sábháilteachta ghníomhacha agus na córais seachanta tionóisce atá feistithe) maidir leis an bhfeithicil a bhfuil an taifeadán sonraí teagmhais inti.

               Na sonraí dá dtagraítear i bpointe (b) thuas, beidh siad ar fáil freisin an tráth a chuirfear i gcrích an tástáil tuairte dá dtagraítear i mír 5.4.3 de Rialachán Uimh. 160 ó na Náisiúin Aontaithe.

               4.Na sonraí a thaifeadfaidh an taifeadán sonraí teagmhais, ní bheidh siad ar fáil lena n‑aisghabháil thar chomhéadain is féidir a rochtain gan gá a bheith leis an bhfeithicil a dhíghlasáil nó uirlisí a úsáid, sin ná thar chomhéadain feithicle le haghaidh naisc gan sreang.

               5.Sonraí an taifeadáin sonraí teagmhais arna gcur ar fáil de bhun mhír 1:

               (a)beidh siad ar fáil i bhformáid mheaisín‑inléite;

               (b)ní chuirfear aon fhaisnéis lenar féidir na sonraí sin a nascadh le duine nádúrtha san áireamh iontu, ná ní chuirfear faisnéis den chineál sin ar fáil ina dteannta.

               Airteagal 5

               Forálacha maidir le tástálacha ródacmhainneachta

               Chun críoch tástálacha tréimhsiúla ródacmhainneachta ar fheithiclí, beifear in ann na gnéithe seo a leanas den chóras taifeadta sonraí teagmhais a fhíorú:

               (1)stádas ceart oibríochtúil an chórais, rud a bheifear in ann a fhíorú trí stádas an chomhartha rabhaidh teipe a bhreathnú tar éis ghníomhachtú mháistirlasc rialúcháin na feithicle agus seiceáil bolgáin ar bith. I gcás ina dtaispeántar an comhartha rabhaidh teipe i spás coiteann (an limistéar ar féidir dhá cheann nó níos mó d’fheidhmeanna/siombailí faisnéise a thaispeáint air, ach ní ag an am céanna), ní mór a sheiceáil ar dtús go bhfuil an spás coiteann ag feidhmiú roimh an tseiceáil ar stádas an chomhartha rabhaidh teipe;

               (2)feidhmiúlacht cheart an chórais agus sláine na mbogearraí, rud a bheifear in ann a fhíorú trí chomhéadan leictreonach feithicle a úsáid, amhail an ceann a leagtar síos i Roinn 1, pointe (14) d’Iarscríbhinn III a ghabhann le Treoir 2014/45/AE ó Pharlaimint na hEorpa agus ón gComhairle
                  7
               , i gcás ina bhfágfaidh saintréithe teicniúla na feithicle gur féidir sin a dhéanamh agus ina gcuirfear na sonraí is gá ar fáil. Áiritheoidh monaróirí go gcuirfidh siad an fhaisnéis theicniúil ar fáil le haghaidh an comhéadan leictreonach feithicle a úsáid i gcomhréir le hAirteagal 6 de Rialachán Cur Chun Feidhme (AE) 2019/621 ó gCoimisiún
                  8
               .

               Airteagal 6

               Forálacha sealadacha maidir le formheasanna faoi Rialachán 160 ó na Náisiúin Aontaithe

               1.Le héifeacht ón 6 Iúil 2022, diúltóidh údaráis náisiúnta, ar fhorais a bhaineann le taifeadáin sonraí teagmhais, cineálcheadú AE nó cineálcheadú náisiúnta a dheonú maidir le cineálacha nua feithiclí nach gcomhlíonann an Rialachán seo agus ceanglais theicniúla Shraith Leasuithe 01 ar Rialachán Uimh. 160 ó na Náisiúin Aontaithe. Mar sin féin, formheasanna i gcomhréir le Rialachán 160 ó na Náisiúin Aontaithe a deonaíodh lasmuigh den Aontas, glacfaidh údaráis náisiúnta leis na formheasanna sin de rogha ar fhormheas i gcomhréir le Sraith Leasuithe 01 ar Rialachán Uimh. 160 ó na Náisiúin Aontaithe chun formheas AE a dheonú i gcomhréir leis an Rialachán seo go dtí an 1 Iúil 2024.

               2.Le héifeacht ón 6 Iúil 2024, déanfaidh údaráis náisiúnta, ar fhorais a bhaineann le taifeadáin sonraí teagmhais, toirmeasc a chur ar chlárú, ar dhíol agus ar chur i seirbhís feithiclí nua i gcás nach gcomhlíonfaidh na feithiclí sin an Rialachán seo agus ceanglais theicniúla Shraith Leasuithe 01 ar Rialachán Uimh. 160 ó na Náisiúin Aontaithe, mar ní bheidh deimhnithe comhréireachta na bhfeithiclí sin bailí a thuilleadh. Mar sin féin, formheasanna atá i gcomhréir le Rialachán 160 ó na Náisiúin Aontaithe agus a deonaíodh lasmuigh den Aontas, glacfaidh údaráis náisiúnta leis na formheasanna sin de rogha ar fhormheas i gcomhréir le Sraith Leasuithe 01 ar Rialachán Uimh. 160 ó na Náisiúin Aontaithe chun feithiclí den sórt sin a chlárú, a dhíol agus a chur i seirbhís i gcomhréir le hAirteagail 48, 49 agus 50 de Rialachán (AE) 2018/858 go dtí an 1 Iúil 2026.

               Airteagal 7

               Leasú ar Rialachán (AE) 2019/2144

               Leasaítear Iarscríbhinní I agus II a ghabhann le Rialachán (AE) 2019/2144 i gcomhréir leis an Iarscríbhinn a ghabhann leis an Rialachán seo.

               Airteagal 8

               Teacht i bhfeidhm agus an dáta cur i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 6 Iúil 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 26.1.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        E.g. Study on the benefits resulting from the installation of Event Data Recorders, Final Report, David Hynd agus Mike McCarthy, 2014;
                  https://ec.europa.eu/transport/sites/default/files/docs/study_edr_2014.pdf
                   ;  Vehicle Event Recording based on Intelligent Crash  Assessment VERONICA – II, 2009,
                  https://ec.europa.eu/transport/road_safety/sites/default/files/pdf/projects_sources/veronica2_final_report.pdf

                     (2)

                        IO L 325, 16.12.2019, lch. 1.

                     (3)

                        UN Regulation No 160 – Uniform provisions concerning the approval of motor vehicles with regard to the Event Data Recorder [Rialachán Uimh. 160 ó na Náisiúin Aontaithe – Forálacha aonfhoirmeacha maidir le mótarfheithiclí a cheadú i ndáil leis an taifeadán sonraí teagmhais] (IO L 221, 21.6.2021, lch. 15); UN Regulation No 160 – Uniform provisions concerning the approval of motor vehicles with regard to the Event Data Recorder [2021/1215] 01 series of amendments [Rialachán Uimh. 160 ó na Náisiúin Aontaithe – Forálacha aonfhoirmeacha maidir le ceadú mótarfheithiclí i ndáil le sraith leasuithe 01 a bhaineann leis an taifeadán sonraí teagmhais [2021/1215] (IO L 265, 26.7.2021, lch. 3).

                     (4)

                        UN Regulation No 160 – Uniform provisions concerning the approval of motor vehicles with regard to the Event Data Recorder [2021/1215] 01 series of amendments  [Rialachán Uimh. 160 ó na Náisiúin Aontaithe – Forálacha aonfhoirmeacha maidir le ceadú mótarfheithiclí i ndáil le sraith leasuithe 01 a bhaineann leis an taifeadán sonraí teagmhais [2021/1215] (IO L 265, 26.7.2021, lch. 3).

                     (5)

                        Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n‑aisghairtear Treoir 2007/46/CE (IO L 151, 14.6.2018, lch. 1).

                     (6)

                        UN Regulation No 155 – Uniform provisions concerning the approval of motor vehicles with regard to cybersecurity and cybersecurity management system [2021/387]  [Rialachán Uimh. 155 ó na Náisiúin Aontaithe – Forálacha aonfhoirmeacha maidir le ceadú mótarfheithiclí i ndáil leis an gcibearshlándáil agus le córas um bainistiú cibearshlándála [2021/387](IO L 82, 9.3.2021, lch. 30).

                     (7)

                        Treoir 2014/45/AE ó Pharlaimint na hEorpa agus ón gComhairle an 3 Aibreán 2014 maidir le tástálacha tréimhsiúla ródacmhainneachta do mhótarfheithiclí agus dá leantóirí agus lena n‑aisghairtear Treoir 2009/40/CE (IO L 127, 29.4.2014, lch. 51)

                     (8)

                        Rialachán Cur Chun Feidhme (AE) 2019/621 ón gCoimisiún an 17 Aibreán 2019 maidir leis an bhfaisnéis theicniúil is gá chun tástáil ródacmhainneachta a dhéanamh ar na hítimí atá le tástáil, maidir le húsáid na modhanna tástála a mholtar, agus lena mbunaítear rialacha mionsonraithe i ndáil leis an bhformáid sonraí agus na nósanna imeachta maidir le rochtain a fháil ar an bhfaisnéis theicniúil lena mbaineann (IO L 108, 23.4.2019, lch. 5)

    ---documentbreak---

               IARSCRÍBHINN

               Leasú ar Rialachán (AE) 2019/2144

               Leasaítear Iarscríbhinn I a ghabhann le Rialachán (AE) 2019/2144 mar a leanas:

                        ‘160

                        Taifeadán Sonraí Teagmhais (EDR)

                        Sraith leasuithe 01

                        IO L 264, 26.7.2021, lch. 3

                        M1, N1’.

               In Iarscríbhinn II, i gCuid E, cuirtear an méid seo a leanas in ionad an ró maidir le ceanglas E5:

                        ‘Ábhar

                           Gníomhartha rialála

                        Forálacha teicniúla sonracha breise

                        M1

                        M2

                        M3

                        N1

                        N2

                        N3

                        O1

                        O2

                        O3

                        O4

                        STU

                        Comhpháirt

                        ‘E5 Taifeadán Sonraí Teagmhais

                        Rialachán Tarmligthe 2021/[Oifig na bhFoilseachán: cuirigí isteach uimhir an ghnímh fhorlíontaigh agus leasaithigh seo]ón gCoimisiún (*)

                        Rialachán Uimh. 160 ó na Náisiúin Aontaithe

                        B

                        D

                        D

                        B

                        D

                        D

                        B

               ______________________________

               (*) Rialachán Tarmligthe (AE) 2021/[Oifig na bhFoilseachán: cuirigí isteach an uimhir, an teideal iomlán agus an tagairt IO] ón gCoimisiún’